En nom de la saincte et indivise Trinitey, dou Pere, dou Fil et dou Sainct Esperit, amen. En l’an de l’incarnation d’icelluy Nostre Soignuer mil trois cens trente sept, ou mois de juing, c’est a scavoir le mardy apres la Trinitey, je Isebaut de Pontoillé…, femme cy-devant de noble homme monseigneur Richard de Montbelliard…, fais scavoir a tous ces qui verront et orront ces presentes lettres que… je… fais, dispose et ordonne mon testament ou ma darreyre voluntey a la maniere que s’ensuit. … Item, je doins et laisse au couvent des nones de Quolonge, ouquel leu ma chiere mere gist, cent soubs tornois pour distribuer entre elles afin de prier et dire sautiers et oroisons pour le remede de mon ame. Item, oudit couvent je doins douhes emines de froment a la mesure de Dijon d’annuelle et perpetuelle rente, lesquelles j’assete et assigne sur le molin de Thallemey pour un anniversaire celebrer chascun an pour le remede de l’ame de ma chiere mere et de la moye. Item, je doins et laisse au couvent des nones de Tart dix livres tornois et une paire de mes meilleures robes pour distribuer entre elles et prier pour l’ame de moye. Item, je doins et laisse ou couvent des nones dou Leu-Dieu cent soubs tornois et l’une de mes robes pour prier, dire sautiers et oroisons pour le remede de mon ame. …